b'\n_START_ARTICLE_\nGrad \xc4\x8cakovec\n_START_PARAGRAPH_\nGrad \xc4\x8cakovec ali Stari grad Zrinskih (hrva\xc5\xa1ko Stari grad \xc4\x8cakovec, mad\xc5\xbearsko Cs\xc3\xa1ktornya)je utrjeni grad ali dvorec v centru mesta \xc4\x8cakovca na (Hrva\xc5\xa1kem). Danes se v njem nahaja Muzej Me\xc4\x91imurja.\n_START_SECTION_\nZgodovina\n_START_PARAGRAPH_\nGrad ali lesena utrdba se prvi\xc4\x8d v listinah omenja v drugi polovici 13. stoletja, natan\xc4\x8dneje leta 1266. Prvi graditelj je bil grof Dimitrij \xc4\x8cak (Cs\xc3\xa1ky), po katerem kasneje dobi ime tudi naselje ob gradu. Kot utrjeni grad se omenja v listini ogrskega kralja Karla Roberta leta 1333. Leta 1350 je ogrski kralj Ljudevit grad (\xc2\xbbcastrum Csakaturn\xc2\xab) in posest Medjimurja podaril transilvanskemu vojvodi in kasneje hrva\xc5\xa1kemu banu \xc5\xa0tefanu II. Lackovi\xc4\x87u. Po obto\xc5\xbebi \xc5\xa0tefana II. Lackovi\xc4\x87a izdaje in njegovem umoru na ogrskem dr\xc5\xbeavnem saboru v Kri\xc5\xbeevcih leta 1397 ogrski kralj Sigismund Luksembur\xc5\xa1ki Lackovi\xc4\x87em odvzame vsa posestva in tako pride v kraljevo last tudi grad \xc4\x8cakovec. \xc5\xa0e istega leta kralj grad in posest Medjimurja podari bratom Nikolaju, Ivanu in \xc5\xa0tefanu Kani\xc5\xbeaj._NEWLINE__NEWLINE_Leta 1405 kralj Sigismund Luksembur\xc5\xa1ki proda grad in gospostvo Medjimurje v dedno last rodbine celjskemu grofu in Zagorskemu grofu Hermanu II. za 48.000 dukatov. V posesti Celjskih je ostal do izumrtja zadnjega Celjana po mo\xc5\xa1ki liniji Ulrika II. leta 1456. Celjski so na gradu imeli svoje kastelane._NEWLINE__NEWLINE_Po izumrtju Celjskih grad \xc4\x8cakovec in gospostvo Medjimurje spet pripade ogrskemu kralju, ki ga leta 1463 podeli Janu Vitovcu, ki ga za kratek \xc4\x8das nasledita sinova. Ker sta bila tajna zaveznika nem\xc5\xa1kega cesarja Maksimilijana Habsbur\xc5\xa1kega in obto\xc5\xbeena izdajstva, jima grad in posestvo, kot vsa druga, ogrski kralj Matija Korvin odvzame. Leta 1473 Matija Korvin proda grad \xc4\x8cakovec in Medjimurje budimskemu veletrgovcu in bankirju Ivanu I. Ernu\xc5\xa1tu imenovanemu Hampo, ki je hkrati postal tudi slavonski ban. Po smrti leta 1476 ga na \xc4\x8cakovcu nasledi sin Ivan II., njega pa leta 1519 Franc Ernu\xc5\xa1t, ki leta 1526 pade v Bitki pri Moha\xc4\x8du s Turki. Poslednji v rodu Ga\xc5\xa1par Ernu\xc5\xa1t, ki je leta 1540 umrl brez potomcev, je bil poro\xc4\x8den z Ano, h\xc4\x8derko hrva\xc5\xa1kega bana Petra Keglevi\xc4\x87a. Njegova vdova je hotela Medjimurje in \xc4\x8cakovec zadr\xc5\xbeati, zato je njen o\xc4\x8de Peter Keglevi\xc4\x87 utrdbo \xc4\x8cakovec zasedel. Kralj Ferdinand I. Habsbur\xc5\xa1ki na to ni pristal in je po ve\xc4\x8dletnih napetostih in oboro\xc5\xbeenem odporu dal Keglevi\xc4\x87e na silo pregnati iz \xc4\x8cakovca. To je v imenu kralja leta 1546 naredil Nikola \xc5\xa0ubi\xc4\x87 Zrinski, bodo\xc4\x8di lastnik Medjimurja._NEWLINE__NEWLINE_Cesar Ferdinand I. Habsbur\xc5\xa1ki je za zasluge v bojih s Turki in za poravnanje stro\xc5\xa1kov v bojih dal \xc4\x8cakovec in Medjimurje leta 1546 Nikoli \xc5\xa0ubi\xc4\x87 Zrinskemu, ki je 1542 njegovo vojsko re\xc5\xa1il pred Turki pri Budimu. Zrinski dobijo leta 1549 Medjimurje v trajno posest, leta 1554 pa v trajno last. Takrat pridobijo tudi naziv nem\xc5\xa1kih dr\xc5\xbeavnih grofov. Pet generacij Zrinskih, med katerimi je bilo ve\xc4\x8d hrva\xc5\xa1kih banov, je do 1671 gospodarilo Medjimurju. Jurij IV. Zrinski je trg \xc4\x8cakovec leta 1579 povzdignil v mesto in mu dal privilegij svobodne trgovine. Po zlomu zrinsko-frankopanske vstaje leta 1670 je grad \xc4\x8cakovec in gospostvo Medjimurje zasedel carski general Spankau in gospostvo je pri\xc5\xa1lo pod upravo ogrske Kraljevske komore, ki ga je dajala raznim zakupnikom._NEWLINE__NEWLINE_Leta 1719 je lastnik gradu \xc4\x8cakovec in gospo\xc5\xa1\xc4\x8dine Medjimurje postal \xc4\x8de\xc5\xa1ki grof Ivan Mihael Althan. Grad je bil takrat v slabem stanju, mo\xc4\x8dna potresa leta 1723 in 1738 pa sta trdnjavo in pala\xc4\x8do skoraj poru\xc5\xa1ila. Grofje Althani so trdnjavo in pala\xc4\x8do obnovili in prezidali. Leta 1791 grofje bratje Althan grad in gospo\xc5\xa1\xc4\x8dino Medjimurje prodajo grofu Juriju Fe\xc5\xa1teti\xc4\x87u za 1,6 mio forintov. Grof Eugen Fe\xc5\xa1teti\xc4\x87 je leta 1923 prodal grad \xc4\x8cakovec in pripadajo\xc4\x8de gospostvo zagreb\xc5\xa1kemu podjetju za trgovino z lesom\xc2\xa0\xc2\xbbSlavonija d.d.\xc2\xab, to pa leta 1933 \xc4\x8dakovskemu obrtnemu zdru\xc5\xbeenju. Po drugi svetovni vojni so v gradu nastanili srednje \xc5\xa1ole, od leta 1954 pa je v lasti Muzeja Me\xc4\x91imurja \xe2\x80\x93 \xc4\x8cakovec\n_START_SECTION_\nArhitektonsko \xe2\x80\x93 gradbeni elementi gradu \xc4\x8cakovec\n_START_PARAGRAPH_\nGrad \xc4\x8cakovec sestavljajo zunanji obrambni zidovi in bastioni, ki v tlorisu tvorijo peterokotno obliko. Bastioni so zgrajeni iz opeke. Trdnjavo so dograjevali \xc5\xbee Lackovi\xc4\x87i in Celjski, dana\xc5\xa1njo obliko pa je dobila predvsem po dograditvah Zrinskih v 16. in 17. stoletju. Ti so zaradi stalne tur\xc5\xa1ke nevarnosti dotedanji kastrum spremenili v mo\xc4\x8dno ni\xc5\xbeinsko renesan\xc4\x8dno trdnjavo._NEWLINE_Notranja \xc4\x8detverokotna pala\xc4\x8da je verjetno zgrajena za \xc4\x8dasa rodbine Ernu\xc5\xa1t (15. stoletje), nato prezidana za \xc4\x8dasa Zrinskih (16. in 17. stoletje), dana\xc5\xa1njo obliko pa je dobila v \xc4\x8dasu, ko je bila v lasti \xc4\x8de\xc5\xa1kih grofov Althan okoli leta 1743. Ti so staro renesan\xc4\x8dno pala\xc4\x8do spremenili v monumentalni baro\xc4\x8dni dvorec, ki se imenuje \xe2\x80\x9eNovi Dor\xe2\x80\x9d. Anga\xc5\xbeirali so dunajskega dvornega arhitekta Antona Erharda Martinellija, ki je v duhu baroka avstrijskih cesarjev, obnovil in rekonstruiral celoten kompleks. Pala\xc4\x8di je dogradil drugo nadstropje in stolpi\xc4\x8d iznad vhoda v pala\xc4\x8do prenesel nad vhod v trdnjavo.'